Nicolai Wammen (S), 2003-05-08:
Det går den forkerte vej, når det gælder beskæftigelsen i Danmark.
Der er derfor brug for handling.
Siden regeringen tiltrådte, er ledigheden steget kraftigt, og alene i sidste måned kom 3.100 flere ud i arbejdsløshed, har vi erfaret med de tal, der er kommet i dag.
Arbejdsløshed bliver i disse måneder dagligdag i flere og flere familier.
Den stigende ledighed betyder, at mange unge har svært ved at finde et arbejde, og at ældre medarbejdere tvinges til at gå på pension eller efterløn.
Samtidig har vi oplevet, hvordan regeringen har skåret kraftigt ned på uddannelsesområdet, hvilket gør det endnu sværere at få folk tilbage på arbejdsmarkedet.
Det er galt, for satsning på uddannelse og høj beskæftigelse er selve forudsætningen for at fremtidssikre vores velfærdssamfund, at vi kan sikre, en aktiv seniorpolitik lykkes, at integrationen af indvandrere kan blive en succes, at der er tilbud om fleksjob i stedet for førtidspension.
Man kunne på den baggrund forvente en regering, der gjorde noget aktivt, som tog initiativer.
Virkeligheden er desværre en anden.
Vi ser en handlingslammet regering, som har mange flotte ord, men ingen resultater; en regering, som har lovet at skaffe 85.000 flere i beskæftigelse inden 2010, men som indtil nu ikke har præsteret en eneste; en regering i hvis levetid beskæftigelsen er faldet og faldet, alt imens arbejdsløshedskøerne måned for måned er blevet længere og længere; en regering, som forstærker problemerne med store fyringsrunder af offentligt ansatte, og som nu lægger så snævre økonomiske rammer for kommuner og amter, at endnu flere fyringer vil blive den barske realitet.
Denne kurs er dødsens farlig og en hån mod de ledige, for vi ved, hvad stigende ledighed betyder.
Vi ved, at den rammer den enkelte hårdt både personligt og økonomisk.
Vi ved, at stigende ledighed hurtigt kan bide sig fast og blive et langvarigt problem.
Sidst vi så det
var, da de borgerlige sidst var ved magten.
Her var 350.000 mennesker ledige, da regeringen måtte slippe tøjlerne.
Den situation vil vi ikke gentage.
Perioder med stigende ledighed får mange til permanent at forlade arbejdsmarkedet, og flere års indsats for at få folk til at blive længere på arbejdsmarkedet kan derfor hurtigt være forgæves.
Og hvorfor gå og vente på arbejde, hvis det aldrig kommer?
Hvis folk begynder at tænke sådan, kan det gå grueligt galt, og det kan og skal vi undgå.
Regeringens hidtidige beskæftigelsespolitik har mildt sagt været temmelig beskeden. Og den meget begrænsede del af beskæftigelsespolitikken, der ikke blot har været dyre ord, har koncentreret sig om udbuddet af arbejdskraft, mens regeringen på ingen måde har taget initiativ til at øge efterspørgslen og dermed antallet af beskæftigede.
Regeringens bud er ganske enkelt ikke godt nok.
Socialdemokraterne er kommet med en lang række forslag til, hvordan vi ansvarligt og målrettet kan øge efterspørgslen på arbejdskraft i den kommende tid, men regeringen har indtil nu ikke vist nogen lyst til at være med.
Vi er kommet med forslag om lavere skat på arbejde i »Reform 2004«, som vil medføre mellem 20.000 og 25.000 flere i arbejde.
Vi har opfordret regeringen til at stoppe de vilkårlige fyringer i den offentlige sektor, men intet tyder på, at den har tænkt sig at følge vores opfordring.
Vi har foreslået at sætte gang i boligbyggeri og byggeri af vindmøller.
Oplagte områder at sætte ind på, i lyset af at der en voldsom mangel på boliger og store potentialer i den vedvarende energi, alt imens vi ved, at beskæftigelsen inden for byggefagene er faldet drastisk.
Vi har slået på tromme for en styrket regional erhvervspolitik, fordi vi ønsker at imødegå den skævvridning af landet, som den stigende ledighed også kan medføre.
Derfor rækker vi i dag hånden frem til regeringen.
Vi opfordrer til, at den bedre sent end aldrig kommer i arbejdstøjet, at den tager fat frem for at lade stå til.
Desværre er det forslag til vedtagelse, der er fremsat, ikke noget, der går i den retning af en aktiv politik.
Derfor kan vi ikke støtte det.
Jeg skal også i forhold til Enhedslistens forslag sige, at der er mange gode elementer i det, men ud fra en samlet vurdering vil vi undlade at stemme.